RO Jurnalul Oficial al Uniunii Europene C 72/8

Raport final al consilierului-auditor (1)

Instrumente financiare derivate pe rata dobânzii în franci elvețieni

(CHF LIBOR)

(AT.39924)

(2015/C 72/06)

La data de 24 iulie 2013, Comisia Europeană (denumită în continuare „Comisia”) a inițiat proceduri în temeiul articolului 11 alineatul (6) din Regulamentul (CE) nr. 1/2003 (2) împotriva The Royal Bank of Scotland Group plc, The Royal Bank of Scotland plc („RBS”), JPMorgan Chase & Co și JPMorgan Chase Bank National Association („JPMorgan”) (denumite împreună „părțile”).

În urma discuțiilor de tranzacționare și a propunerilor de tranzacționare, în conformitate cu articolul 10a alineatul (2) din Regulamentul (CE) nr. 773/2004 (3), la data de 23 septembrie 2014 Comisia a adoptat o comunicare privind obiecțiunile („CO”) în care se menționa că RBS și JPMorgan au participat în perioada 6 martie 2008-13 iulie 2009 la o încălcare a articolului 101 din Tratatul privind funcționarea Uniunii Europene și a articolului 53 din Acordul privind SEE.

Încălcarea are ca obiect piața instrumentelor financiare derivate pe rata dobânzii în franci elvețieni („CHIRD”). Conform CO, părțile au participat la practici anticoncurențiale care au constituit un șir de evenimente interconectate care aveau obiectivul comun de a restricționa și/sau de a denatura concurența în sectorul CHIRD. În acest scop, părțile au discutat estimările pentru Libor CHF, înțelegându-se că acest fapt ar fi putut fi în beneficiul poziției de tranzacționare pe instrumente CHIRD a cel puțin unuia dintre traderii implicați în contactele respective. Aceste discuții au fost uneori completate de schimburi de informații privind pozițiile de tranzacționare curente și viitoare și privind prețurile preconizate.

Prin răspunsurile lor la CO care le-a fost adresată, părțile au confirmat faptul că textul acesteia reflecta conținutul propunerilor lor de tranzacționare.

În temeiul articolului 16 din Decizia 2011/695/UE, am analizat dacă proiectul de decizie adresată părților abordează numai obiecțiunile cu privire la care li s-a dat părților posibilitatea de a-și face cunoscute punctele de vedere și am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (4), consider că în acest caz s-a respectat exercitarea efectivă a drepturilor procedurale ale părților.

Bruxelles, 17 octombrie 2014. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(4) În temeiul articolului 15 alineatul (2) din Decizia 2011/695/UE, părțile la procedurile în cazurile de cartel care se angajează în discuții de tranzacționare în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacționare pentru a garanta exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).